R5dwMg/zh-wiki-yue-long huggingface dataset:
喺廣州嘅街頭嗰邊，由於文化大革命期間發生咗改名風波，其中恩寧路、下九路、上九路同埋大德路都係合埋一齊嗌咗「秀麗路」嘅名。其中恩寧路係秀麗一路、第十甫路係秀麗二路、下九路係秀麗三路、上九路係秀麗四路、而大德路係秀麗五路，不過到咗1981年就取消咗。
北辰社區喺2013年7月成立，面積4.6km²，東到經三街，西到機場路，南到緯二路，北到安寧路，總人口9632戶、30584人，其中常住嘅有26933人，流動人口3651人，有131棟住樓，劃成45個網格。
有錢女何美玲同報紙妹阿菲個好相似，美玲唔鐘意俾屋企人管，阿菲就好想過下千金小姐嘅生活。美玲偶然識到阿菲嘅好朋友莊文啟同華仔，機緣巧合之下，美玲同阿菲倒轉咗身份。但係兩個都過唔慣對方嘅生活而逃走，最後回復本來身份返屋企。
木棉樹出版社係一間香港嘅出版社，喺1998年創立。其書刊大部分都係針對小學生同初中生嘅兒童文學。第一份作品係1998年10月創辦嘅《木棉樹兒童文學月刊》，內容包括童話、童詩、兒童小說、兒童科學、漫畫等，喺2019年6月因為創辦人兼主要內容編輯黃雅文身體抱恙而停刊，合共出版203期。
雖然呢套劇角色同背景主要都係源自劇集《親親我好媽》，但唔係正式嘅續集，幕後班底亦唔同晒。呢套劇加入咗互動元素，喺頭三集宣稱畀觀眾用流動應用程式「Big Big Fun」投票決定主角嘅命運，改寫之後嘅劇情發展。
每集節目播完後，亦會喺Big Big Channel開直播討論應該點投票，由馮盈盈、周程宇、李寶珊、黃凱儀主持。不過所謂畀觀眾揀劇情嘅投票，都無公佈幾多人參與同埋各選項嘅得票率，而最後出街嘅選項亦係傳統大路嘅，所以劇情係咪真係由觀眾揀就無從稽考。
中華人民共和國成立之後做過上海武術界聯誼會常務執行委員同中央體育學院競技指導科武術隊政治輔導員、上海體育學院武術教研室主任同副教授、中國武術協會副主席，中國國家級武術裁判員。由於佢識華拳、少林拳、太極拳同形意拳先至俾人話成「神拳大龍」。
頒獎禮完咗後，電視台安排呢個時段繼續播電影，改用《周六好戲勢》，再喺2019年8月開始寫做《週六好戲勢》，贊助商先後由信諾環球保險、大金冷氣、Hoegaarden小麥啤酒、亞洲聯合財務以「亞洲聯合財務 YES UA」同馬百良藥廠以「馬百良日本破壁靈芝孢子」名義冠名贊助呢個系列。
所有冠咗《金像好戲勢》、《周六好戲勢》同《週六好戲勢》嘅電影喺呢個時段以外任何時段重播唔會加返。而2020年11月首播嘅《狂舞派》做咗頭一套喺《週六好戲勢》時段內重播嘅電影，安排喺2021年3月重播，而首播同重播嘅時間只係相隔約莫四個月。
1953年8月18號，馬建响青島出世。佢細個有個美術先生劉祥雲係畫家，但俾共產黨「打成右派」。文革爆發搞到佢冇學返，佢於是乎自學，將本中文字典着個詞抄。到15歲，佢參加咗隊文藝宣傳隊，之後分配咗做整錶學徒。
1979年馬搬去北京做攝影師。跟住响中華全國總工會宣傳部做攝影記者，試過寫信去《人民日報》批評總工會唔幫工人。1984年冇喺總工會做工。之後3年佢喺中國四圍去旅行，其中西藏之行啟發佢寫咗個古仔《亮出你的舌苔或空空蕩蕩》，喺劉心武主編嘅《人民文學》1987年第1–2期合刊發表，釀成政治事件。
2018年11月，馬應邀參加香港國際文學節，出席兩個講座。但臨尾幾日，由香港賽馬會營運嘅活動場地大館取消佢嘅講座，原因係「唔願見到大館成為任何個別人士促進佢政治利益嘅平臺」，無耐又恢復，按原定計劃舉行。
1997年香港主權移交之夜，佢遇到細佢15年嘅英國人佛羅拉，後來結婚。佛羅拉識中文，做埋佢嘅翻譯。佢哋生咗1仔3女，Jack、Isabelle及孖生嘅Dorothy同Alice。佢個外父係樂評人大衛德魯。
月老嚮大唐貞觀年間，睇緊本書，杜陵有個韋固好奇問老人家係乜嘢書嚟，月老話叫姻緣簿，天下所有人婚姻都有記錄。韋固唔信，考下月老噉我個未來老婆嚮邊？月老指一指街市一個老女人抱住個囡囡，話佢而家三歲，十四年後佢會係你老婆。
傳呼機，俗稱Call機或BB機，係一種具有接收同傳送簡易文字信息功能嘅個人無線電通訊工具，喺1980～1990年代曾經係好流行嘅通訊設備，但係隨住手提電話嘅普及，而家世界各地已經陸續被淘汰，中國大陸、臺灣、日本等都已經全面結束傳呼業服務。
喺中國大陸，1980年代尾到1990年代初喺省會同大城市入面，屬主流嘅通訊工具之一。曾經喺1998年因用戶數量突破6546萬而名列世界第一人口多傳呼機數量。不過隨住手提電話嘅普及而逐漸開始墮落，直到2007年3月先至完全停運。
香港傳呼業自1970年代開始發展，傳呼機曾經成為普及嘅通訊工具之一。1990年代中期，手提電話盛行，傳呼業開始沒落，多間公司陸續結束傳呼業務，但係傳呼機喺香港重未完全被淘汰，而家重有一間公司電訊數碼提供傳呼服務，截至2023年9月，香港重有2,323位用戶。
發送信息去傳呼機嘅方式通常係打去一個指定嘅電話號碼，而傳呼機就會自動獲得打電話嘅人嘅電話號碼。而如果需要傳送文字信息，就通常需要打去網絡供應商嘅電話，同傳呼員講要傳送嘅信息，之後由傳呼員輸入電腦後代發，喺未有文字機之前，機主要打去call台度「覆機」叫傳呼員讀出嚟。
常見嘅傳呼機協議有TAP、FLEX、ReFLEX、POCSAG、Golay、ERMES、NTT。喺亞洲地區，多數係用FLEX。 FLEX協議由摩托羅拉開發，呢個通訊協議提供單向信息傳送功能，使用900Mhz頻段。
以色列十二支派係根據《聖經》記載，以色列被分為十二個支派，呢啲支派係以色列嘅後裔，喺歷史上形成一個獨特嘅部落同部落聯盟。雅各嘅第十一個仔約瑟做過埃及宰相，成為極為重要嘅一個支派而得到兩份土地，分別由佢兩個仔以法蓮同瑪拿西繼承，由於雅各嘅第三個仔利未成為耶和華揀選嘅祭司，冇參與分配土地，住喺其他支派之內，所以總數仲係十二支派。
嘉義車站喺臺灣嘉義市西區，係臺灣鐵路管理局縱貫線南段、林務局阿里山森林鐵路阿里山線嘅鐵路車站同嘉義BRT車站，早期亦係臺灣糖業鐵路北港線、朴子線嘅嘉義站，但目前糖業鐵路已經廢止。現今嘅臺灣鐵路管理局嘉義後站就係早期糖業鐵路車站嘅站址，因擴充興建嘉義市先期交通轉運中心嘅緣故，旅客須利用站內地下道同埋站內、外天橋至去得到嘉義後站。
响2014年4月9號，澳門司法警察拘捕蔡，將佢移交澳門檢察院處理。澳門初級法院响2015年4月30號，判蔡犯咗未履行資料保護義務罪，同埋加重違令罪，囚六個月，緩刑兩年。案情指，澳門個人資料保護辦公室同澳門司法警察局分別通知過蔡，話噉樣公開人哋啲個人資料唔啱，要刪除，然而對方唔合作，直到告佢之前，個網站依然如常運作。
郭美美係大陸網絡紅人，同中國紅十字會有關，被追「2.6億元」。李軍係北京亞之傑集團董事長，被追「3000萬元」。譚長安係譚魚頭創辦人，被追「2000萬元」。賴昌圖、賴文曲同吳坤源分別係賴昌星嘅細佬、侄仔同外甥，各自被追「100萬元」、「18.
响2017年，蔡其仁被澳門初級法院判定經「美好世界」等網上渠道，發布關於佢間公司嘅前男職員蔡捷宇及其女友嘅虛假消息，因而一項加重公開詆譭罪同一項公開詆譭罪成，刑罰係入獄六個月，緩刑一年半，兼且要向蔡捷宇賠兩萬澳門元。
2020年2月5號，國民黨青年團喺中央黨部前嘅一次記者會入面，藍天行動聯盟副主席、前新黨立委錢達率眾到場抗議國民黨黨主席補選規則被黨中央把持，錢達多次辱罵王竟倫「雜碎」，結果被判公然侮辱罪，罰金5000元，可易服勞役5日。
十塱營地，香港營地之一，專畀露營，喺大嶼山十塱，英文叫Shap Long Campsite。屬南大嶼郊野公園，行政上歸離島區。營地屬小型，有營位少過二十。水源取自溪澗，季節性水源。歸漁農自然護理署管。
Kurt Gödel老婆Adele Nimbursky大Kurt Gödel 6歲。Kurt Gödel 21歲兩個人識嗰陣時，Adele已婚而且喺夜總會Der Nachtfalter做嘢。佢哋嘅婚姻受到Kurt Gödel屋企人反對，但係有情人終成眷屬，佢哋喺1938年9月20號結婚。
Kurt Gödel通常畀人當做奧地利人。佢喺奧匈帝國出世，12歲做咗捷克斯洛伐克公民，23歲做咗奧地利公民。當希特勒吞併奧地利嗰陣時，Kurt Gödel自動做咗德國人。第二次世界大戰之後，佢再次成為奧地利公民，而且攞埋美國公民權利。
呢個網站話自己係向全球華人「揭露法輪功真相」嘅民間專業網站。不過，有中國地方政府文件話，凱風網係中共610辦公室創辦嘅。美國國會及行政部門中國問題委員會認為，呢個610辦公室係中共管理嘅「法外機構机构」，610辦公室係江澤民喺1999年6月10嘅成立嘅法外機構，經常採用「技術上唔符合中國法律嘅非法手段」，企圖「剷除」法輪功。
《東張西望》於2023年4月再次報導疑似林浩然所嘅醜聞，當中嘅內容主要來自對疑似另一個苦主傍一個疑似林浩然嘅專訪，大綱為上一段所述個案疑似只係該林浩然有份炮製嘅大量同類詐騙事件之一，並攞出兩者提供嘅疑似證物，就此向其他方質詢，該辦事處嘅林浩然一樣否認。
關於俗語話人瘋瘋癲癲，呢個意思嘅起源說法不一，有指此語本身係上海市井俚語，於1949年以後大量上海人南移，而變成咗趣怪廣州話。十三點初時意思係「敲亂鐘」，原來舊時嘅鐘，每個鐘頭報時一次，下晝四點，就敲響四下，五點敲五下，至多係十二點，有時會敲響十三下，出咗問題，亦即係俗語所講嘅「癲癲哋」。
新生兒科權威嘅余卓曦醫生，曾經救過無數早產嬰兒，但已經懷孕嘅老婆因為一次交通意外而導致BB成為早產嬰，有生命危險，一個深愛老婆嘅老公，需要作出一個極度艱難嘅決定，佢竟無能為力。Thomas係余醫生廿幾年前喺生死邊緣救活嘅早產嬰兒，長大之後卻係一位失聰嘅新生兒科醫生，但佢卻唔明白自己嘅生存目的！
但係由於公投問題裡邊連「國家」爾個詞都無提到，祇係問魁北克應唔應該「獲得主權」，加上當時魁北克之外無其他加拿大領袖同魁北克領袖商量過「建立一種新嘅經濟及政治關係」，因此被統派領袖批評問題「太過唔清晰」。
喺秦朝尾，鄭安期方士就嚟咗南粵嘅白雲山嗰度住咗好耐，而且都冇人知。點知有年因為爆咗單瘟疫，為咗救返啲民眾，佢就用咗自己最犀利嗰套醫術去四周圍搵藥。結果自己一個人上山搵九節菖蒲，半佬唔小心跣低就跌咗落山，結果山崖邊咁啱有堆白鶴即刻飛埋嚟擔咗佢起身，兜咗佢飛均成個白雲山之後就向東飛走咗。
呢個景區開發得比較早，早就喺南朝嘅梁武帝天監年間，呢度就起咗佛教名刹響度。喺之前重搞咗2次重新修復，最近嘅一次修復喺2014年初夏。嗰時廣州市人民政府為咗弘揚「鄭仙誕」嘅千年傳統習俗，重修復咗而家有嘅雲岩景區嚟還原古蹟勝景，甚至搞咗雕塑、浮雕墻同牌坊嚟傳承同發展白雲山嘅傳統節慶文化。
西崙公國係一個由私人宣稱建立咗嘅而冇俾國際承認嘅蚊型國家，佢哋聲稱怒濤塔係佢哋嘅領土。怒濤塔位於英吉利海峽嘅廢棄人造建築，離英國大概10公里。自從建立咗呢個「國家」之後元首帕迪·貝茨都係同佢屋企人合作佔據。
第二次世界大戰嗰時，怒濤塔係「默恩塞爾海洋堡壘」計劃嘅一部分，皇家海軍嘅英格蘭開工起怒濤堡壘。怒濤塔嘅底部係一隻船。起完後，隻船俾人拖到怒濤沙洲鑿沉，令佢陷入沙洲嘅預定位置。因此，而家嘅怒濤塔，其實只係隻船上半部分。
喺1968年，一隻英國海軍嘅巡邏船隻入咗西崙公國，帕迪同個仔米高卑斯向海軍警告，重向巡邏船隻掟土製炸彈，結果要去英國法庭受審。當時隻船上面尐人有兩種講法，第一係想驅逐貝茨班人，第二話係想整番好個浮標。
2008年，李佳芯同有線電視簽約，做體育主持，曾經採訪北京奧運，後尾做體育節目《體育王》主持，再跟住主持有線電視娛樂台節目，比如《空間大改造》同旅遊節目《十二夜》系列及《冰島·千年一嘆》等。2010年6月，佢有份出鏡《2010有線世界盃嘉年華》同《有線1台世界盃》。
間嘢初期係個荒地同超多農田嘅地方。2004年，由於廣州申辦亞運會成功，加上嗰時越嚟越多人住從化。從化市人民政府為咗解決從化地區嘅體育設施太少問題而起咗呢間體育館。最後喺2005年夏動工，2009年秋起好嗮。
烏鴉座係家下八十八西洋星座之一。佢響天球赤道一帶，佔天球面積184平方度。地球北半球來講，烏鴉座係春天嘅星座，即係春夜會見到。肉眼可以睇到嘅星，約莫15粒到。有一到四等星6粒，即係有3等星4粒、4等星2粒。
6月9號立法會衝突後嘅6月11號，幾百個基督徒喺政府總部外通宵唱呢隻歌，希望喚醒警察嘅良知，化解清場嘅戾氣，亦代表天父畀人類平等自由。之後幾日亦有唔少示威者奏唱呢隻歌，包括6月14號同6月16號大遊行期間，遊行後示威者亦搞咗聖詩馬拉松，喺立法會示威區通宵唱呢隻歌。
固定資產喺企業嘅資產負債表中佔有重要位置。企業購入固定資產嘅投資額度通常相對較大，而且呢啲資產長期使用，所以要喺財務報表中進行適當嘅估計同處理。企業需要計算同記錄固定資產嘅成本、折舊、維護費用同價值變動，以確保固定資產嘅正確價值同適當使用。
固定資產嘅管理同控制係企業重要嘅財務活動之一。企業需要制定固定資產管理政策同程序，包括資產購買、使用、維護同報廢等方面。管理者需要確保固定資產嘅有效運作同合理利用，同時要注意固定資產嘅價值保值同增值。
固定資產嘅折舊係企業財務管理中重要嘅概念。折舊係指固定資產因為使用壽命限制同時間過去而產生嘅價值減少。企業需要根據固定資產嘅預估使用壽命同價值，計算出合理嘅折舊額度。折舊額度嘅確定對於利潤計算同稅務申報都有重要影響。
另外，固定資產嘅價值變動同重估亦係企業要關注嘅因素。企業需要定期評估固定資產嘅價值，特別係建築物同土地嘅價值，以確保資產嘅價值同市場變化保持一致。如果固定資產嘅價值發生變動，企業可能需要進行重估同調整財務報表。
總括而言，固定資產喺企業運營中起到重要嘅角色。企業需要妥善管理同控制固定資產，確保其正確嘅價值同適當使用。固定資產嘅成本、折舊、維護同價值變動都需要喺財務報表中準確記錄同處理。固定資產嘅管理係企業財務管理嘅重要組成部分，需要制定相應嘅政策同程序。
18間課室，綜合科學實驗室、科學實驗室、電腦室、電腦輔助學習室、音樂室、小組教學室、家政室、視覺藝術室、地理室、紡織及服裝室、物理治療室、言語治療室、職業治療室、日常生活訓練室、醫療室、感覺統合治療室、圖書館、資源室、社工室、會客室、多用途活動室、會議室、斜坡通道、升降機等。
喺2020年，劉國昌被列作愛國電影《時代》導演，但係佢其後接受訪問嘅時候，就話真正拍攝時冇參與，因為個劇本越嚟越藍，所以褪軚。佢又話，只係幫手睇過初稿，畀咗少少意見。對於自己被加名，佢就話控制唔到，感到無奈。
《巨揪舞壯士》係一部2015年美國喜劇電影，由Gregory Jacobs做導演，套片係2012年《光豬舞壯士》嘅續集。主演係卓寧泰坦、Matt Bomer、Kevin Nash、Joe Manganiello。
係俄羅斯嘅女模特，伏爾加聯邦管區彼爾姆邊疆區彼爾姆人。2017年8月俾中國上海嘅esee英模呢間模特公司發掘而入選做女模特，期間一直喺上海做勞工，2017年10月12～18號出席參加上海時裝周而出名，但嗰晚喺上海國際時裝騷表演到佢最尾一套衫褲嗰時突然戾低冇嗮意識。
陳鐵彪喺Now新聞台上任後無耐，就計劃搵民建聯主席李慧琼擔任政論清談節目《大鳴大放》嘅主持，結果引起一啲傳媒人，甚至係親中派嘅批評，話陳鐵彪咁做擺明為民建聯鳴鼓開路搭台宣傳，當時距離原定2020年香港立法會選舉時間好短，厚此薄彼唔公平。
資深傳媒人區家麟亦指，李慧琼嘅政黨主席身分有嚴重嘅利益衝突，討論難以做到公平公正，而傳媒慣例最多都只係搵退任嘅「元老級」人物，而且唔涉及日常政黨運作同表態，而陳鐵彪講明「唔可以搵啲我控制唔到嘅人」，更加係印證咗中聯辦安插全港傳媒頭目嘅方針。
喺2020年10月，坊間傳出兩名清華大學學者獲推薦出任香港大學兩個副校長職位，其中申作軍係清華系黨委委員，時任教育界立法會議員葉建源就接受咗Now 新聞嘅訪問評論事件，表示希望港大釐清，擔心黨員身分聽黨指揮影響學術自由。
之後Now 新聞台發出聲明話係基於「審慎原則、作出若干編輯改動」，但有Now 新聞台員工私下向其他傳媒指，聲明仍然無法解釋下架嘅準則，反而質疑係陳鐵彪自我審查，甚至係觸及中聯辦嘅底線而要抽起。多個部門主管亦質疑將報道下架嘅需要，強調唔希望破壞新聞台公信力，唔想成為另一個TVB。
2021年5月12號凌晨，多間傳媒包括Now新聞台凌晨都有報道警務處助理處長蔡展鵬因為涉嫌光顧無牌按摩店而被停職調查嘅消息。雖然好多媒體都有跟進，但去到朝頭早，佢指示新任編輯組主管葉惠民抽起新聞，就連新民黨葉劉淑儀就事件回應記者嘅報道都抽起埋。
莫伯治係廣東省東莞縣麻湧人，建築設計專家。1936年喺廣州中山大學工學院土木建築系畢業．攞到學士學位。做過廣州市規劃局總工程師、中國建築學會理事會理事、華南理工大學建築設計研究院總建築師、廣州市規劃協會名譽會長，1995年做咗中國工程院院士。
莫伯治長期嘅建築創作，將嶺南莊園模式融入嶺南建築，推進咗嶺南建築同嶺南園林嘅同步發展。佢設計嘅作品包括廣州礦泉別墅、白雲賓館、廣州白天鵝賓館、西漢南越王墓博物館、廣州嶺南畫派紀念館、廣州紅線女藝術中心、廣州藝術博物院，佢哋同佢一齊被睇成係「嶺南建築之光」。
麥沛東係香港男演員，參演舞台劇出身。喺香港演藝學院戲劇學院畢業，2014年加入中英劇團成為全職演員。2021年首次參演電影作品《媽媽的神奇小子》。佢2023年憑電影《正義迴廊》攞到第16屆亞洲電影大獎「最佳新演員」獎。
康熙時實施「遷海」政策，元朗墟搬咗去茅洲嗰邊，及後復墟，墟民又將茅洲嘅南海洪聖大王請到元朗。民間稱南海神為廣利洪聖大王，每年嘅農曆二月十三日就係南海神誕。廟內有五塊碑刻，記載咗元朗墟嘅建立同埋演變過程。
江志強1951年喺香港出世，老頭係香港早期電影發行人江祖貽。1980年代初由加拿大返香港接手安樂，將旗下嘅百老匯院線發展成爲全香港最大連鎖式院線。1990年代開始參與電影製作，並致力向國際影壇推廣華語電影，先後發行《臥虎藏龍》、《英雄》、《十面埋伏》等電影。
單峯駱駝毛短，主要生活喺北非同西亞、印度等熱帶嘅地域，生活喺沙漠地帶嘅牧民以駱駝奶甚至駱駝血作為食物，目前全世界只有1400萬隻，全部都係家畜。19世紀末澳洲曾經從非洲引入部分單峯駱駝，後嚟由於唔再應用役畜，只係向中東出口，大約有3200隻散落到澳洲沙漠重新野化。
雙峯駱駝毛長，襟凍，春天甩毛，主要生活喺中亞同中國西北、蒙古。大約只有120萬隻，20世紀喺塔克拉瑪干沙漠發現野駱駝，可能係雙峰駱駝嘅祖先，大約有1000隻，中國政府已經將呢一帶劃為野駱駝自然保護區。
呢個節目利用一個禮拜做短期實驗，挑戰四位受訪者七日入面完全放棄平日最依賴嘅一項人、事或者物，去反思生活入面「唔可以無」嘅嘢究竟係便利定係束縛。喺「缺少」依賴對象嘅情況之下，受訪者係咪能夠發揮創意解決問題？
九龍灣運動場，香港運動場之一，喺九龍灣啟樂街一號，英文叫Kowloon Bay Sports Ground。行政上歸觀塘區。設施有運動場、草地球場，以及十一人足球場。場1978年起好，今下歸康樂及文化事務署管。
但係，因為武漢肺炎疫情嘅關係，示威被迫暫停。7月18號傍晚，由「自由青年」領導嘅幾千名示威民眾再喺曼谷民主紀念碑前出現，佢哋提出三大訴求，包括解散國會、停止威脅異議人士同埋修正軍方制定嘅憲法，要求政府喺兩個星期之內回應訴求，如果唔係將會發起更大規模嘅示威。
第一波示威喺憲法法院裁定受年輕人支持嘅反對黨未來前進黨解散之後，喺2月21號開始升溫，數以百計嘅學生喺2月24號上街示威，之後迅速喺全國多間中學同大學爆發示威，而每間學校都有自己獨特嘅主題標籤。但示威仍只局限於個別學校。
2020年6月4嘅，反獨裁民主聯盟成員、流亡海外嘅泰國民主人士萬差勒·沙沙西喺金邊住所附近小鋪等待訂餐嘅時候畀一名不明黑色口罩男人拖人黑色休旅車，另外亦有兩名不明男子嘅同夥，當時佢正喺度同姐姐通電話，而最後一句話係「我唞唔到氣呀」。
呢啲都令到民眾批評政府豁免檢疫嘅措施，嚴重影響羅勇府嘅旅遊業發展。同日，泰國首相巴育·占奧差到訪羅勇府，其間有兩名示威者手持標語要求佢辭職，兩名示威者當場畀人拉咗，又畀警員襲擊，令唔少Twitter網民憤怒。
7月18號，曼谷民主紀念碑爆發咗一場自2014年政變以嚟泰國最大嘅示威，大約2500名示威者喺廣場聚集。由青年倡議組織「自由青年」為首嘅示威者提出咗三大訴求，分別係解散國會、停止威脅異議人士同修訂軍方制定嘅憲法。
7月22號，一班嚟自詩納卡寧威洛大學嘅學生以「SWU世代轉變」嘅名義，喺民主紀念碑舉行「褒頌呢個美麗花園」活動，諷刺軍政府喺18號為咗阻止示威者入廣場而將盆栽植物搬去廣場之內，呢啲盆栽植物喺日之後被移除。
7月25號，一個叫做「自由變性女性」嘅LGBT組織喺民主紀念碑集會，要求就同性婚姻立法，同埋回應示威者嘅三大訴求。泰國青年領袖秦聯豐形容嗰日嘅示威好有創意，又話呢個係泰國近期示威活動裏面最有標誌性事件。
7月26號，「自由青年」等組織發起咗一個叫做「奔跑吧，哈姆太郎」嘅活動，喺民主紀念碑舉行，嗰日活動包括圍繞紀念碑跑步同合唱經改編、諷刺政府腐敗嘅哈姆太郎主題曲，諷刺政府浪費納稅人嘅稅款。之後嘅幾天裏面有好多示威都以哈姆太郎作為主題，有網民覺得呢啲都顯示咗泰國人唔願意再屈喺任人操縱嘅生活之中，希望喺呢次運動之中獲得解放、獲得自由，又話可以用「哈姆太郎運動」呢個詞命名呢次示威運動。
8月3號，安農·楠帕等200個示威者喺民主紀念碑聚集，要求解散國會、重新制定憲法同實施尊重民主嘅君主立憲制同取消或者改革不敬罪。佢哋大部分都打扮成哈利波特嘅角色，話要施放「保護民主」嘅咒語，將泰王哇集拉隆功比擬做反派角色佛地魔，因為法律而只可以用「嗰個人」嚟稱呼，又諷刺副總理巴威·翁素萬係「食稅人」。
9月20號，示威民眾同學生喺大王宫旁邊皇家田廣場嘅地下，擺咗一塊刻住「國家屬於人民，唔屬於泰王」等字樣嘅銅製圓牌，直接挑戰王室權力，嗰個銅製圓牌喺21號畀人拆咗。同日，參加示威嘅學生同民眾去到大皇宫遞交十項要求王室改革嘅請願書。
10月14號，喺曼谷民主紀念碑聚集嘅示威者增至幾千人，以紀念1973年10月14號泰國學生示威47周年同呼籲政府改革同限制王室權力。而泰國王后素提達嘅座駕途徑集會現場附近嘅時候，遇到示威者舉三指禮抗議。
10月15號，泰國政府頒佈緊急狀態令，禁止進行5人以上嘅集會，傳媒報道亦都受到限制，又禁止做會引起恐懼、刻意扭曲資訊、誤導、危害國家安全嘅報道，當局有權禁止民眾入任何區域。多名示威領袖例如安農、帕努蓬等都畀泰國警方拉咗。
幾千名示威民眾無視政府頒佈嘅緊急狀態令，15號繼續喺曼谷商業區同四面佛附近嘅拉巴頌街頭舉行示威集會，又舉起象徵反極權嘅三指禮手勢，敦促政府釋放被捕人士同要求總理巴育落台，巴育對此回應話，佢唔會辭職，並警告示威者停止示威活動
10月16號夜晚，泰國警方出動水炮車同催淚彈，驅散喺曼谷示威抗議嘅人群，示威者就組成傘陣抵擋，同防暴警察發生推撞。最後一名示威領袖被迫向示威民眾宣佈示威暫時結束。另有兩名示威者被控涉嫌喺14號對王后素提達做出嘅「暴力行為」，面臨最高終身監禁嘅刑罰。
10月17號，曼谷示威者再號召民眾喺下晝4點喺最近嘅空鐵同地鐵鐵路站集會。泰國政府緊急下令曼谷鐵路喺下晝3點開始全線暫停服務，多個地鐵站提早閂門。警方都封鎖咗多條主要道路，企圖阻止示威，唔准民眾入車站。
10月18號，曼谷連續第5日有示威活動，成萬名示威喺曼谷勝利紀念碑等幾個地點聚集。泰國總理巴育發言人話政府願意讓步，準備好傾聽嚟自各方人民嘅聲音，亦都會盡力解決各區出現嘅唔同問題。示威者就喺網上發起聯署，要求德國政府將泰王列做唔受歡迎人物。
10月19號，泰國國會探討緊喺11月1號國會復會之前召開一次特别議會會議，希望緩解反政府示威浪潮。泰國警方下令調查4間媒體同一個抗議團體嘅網頁內容，話「從情報部門收到信息，有關媒體嘅内容同錯嘅信息畀人引用同傳播，引發混亂同煽動社會動蕩」。
2020年8月7日，泰國當局拉咗兩名學生領袖，分別係人權律師安農·楠帕同帕努蓬·乍諾，佢哋被控煽動叛亂、違反緊急法等罪名。國際特赦組織發表聲明，要求當局撤銷檢控，保障集會自由同言論自由。幾個學生團體喺同日較早嘅記者會裏面話計劃喺8月16號發起大型示威。
8月14號，綽號「企鵝」嘅法政大學學生領袖巴利·七瓦拉畀泰國當局以參與7月18號曼谷「自由青年」嘅集會為理由拘捕，人權觀察要求泰國當局撤回佢所有控罪同將佢無條件釋放，佢喺第二天獲准保釋，行出法庭嘅時候話「民眾應該更加公開噉討論君主」。
秦昭王五十一年左右升做蜀郡守。佢同佢個仔主持設計重起咗喺成都北部嘅都江堰，通洪水又得，灌溉又得，為成都平原做天府之國奠定咗非常重要嘅基礎。佢喺蜀郡重主持興辦咗其他水利工程，又修築橋梁，喺廣都主持開鑿鹽井等，為開發成都平原、發展農業生產做咗重大貢獻。
沈試過喺粵軍第一師軍官補習訓練班受訓，之後投身粵軍第一師。1925年，由蔡廷鍇推薦，佢做粵軍第一師第一旅第二團第三營上尉營副。1927年秋升第十師二十八團代理團長。1929年3月，第十師二十八團改編成廣東編遣區獨立第二旅第一團，佢做上校副旅長兼第一團團長。
到秋季，獨二旅擴建成第六十師，佢升做第一一九旅少將旅長。第四軍參加北伐屢有戰果。1930年8月，蔡嘅60師同蔣光鼐嘅61師參與中原大戰，擊敗馮玉祥及閻錫山，擴編為十九路軍，由蔣做總指揮，蔡做軍長。1930年10月，佢升任60師副師長。
1931年九一八事變後，十九路軍調防上海。同時蔣介石受壓下野，南京政府由廣東派系主持，陳銘樞擔任京滬戍衛司令。1932年一二八事變，日本派陸戰隊登陸上海。沈率十九路軍第60師奮起迎戰抵抗，聲名大噪。10月，佢因此獲頒青天白日勳章。
1933年11月20號，閩變正式爆發。蔣介石調8個師陸軍入閩對戰。1934年1月，閩軍頹勢顯現，逐漸退守泉州、漳州一帶。1934年1月21號，沈光漢、毛維壽、區壽年、張炎等將領，通電宣佈脫離福建嘅「人民政府」，擁護南京中央政府。
佢哋嘅聲明係蔣平息閩變嘅主要原因之一。之後，十九路軍番號取消，部隊被分散收編。2月初，沈離開福建，先赴上海，跟住落香港，喺九龍塘金巴倫道買咗棟洋樓自住。1936年發生兩廣事變。6月，桂系準備重組十九路軍，請沈做獨三師師長，沈拒絕去廣西工作。
1936年，沈光漢同朋友喺香港金巴倫道創辦九龍塘學校，係11位創校校董之一，捐錢興建幼稚園部同小學部校舍。沈氏夫婦對校內教師優禮有加，每日派工友送來三餐。沈雖出身行伍，但特別重視教育，除咗喺香港辦學，抗戰時期仲返鄉下泗綸創辦泗水中學，出資興建校舍並購買各種教學用具。
科大訊飛股份有限公司，簡稱科大訊飛，係中國深圳證券交易所嘅一間上市公司，1999年由安徽中科大訊飛信息科技有限公司改組改名過來嘅，2008年5月12號喺深圳證券交易所中小板掛牌上市，公司主要做語音支持軟體、行業應用產品/系統、信息工程同埋保障服務。
2016年，公司收入有成33.2億人民幣，淨盈利4.84億人民幣。有報告指出公司得到咗政府大水喉射著，大搞語音識別技術，重幫政府搞咁中國公民嘅語音生物統計資料庫，大本營安徽省度已搞起一個有成7萬聲紋嘅資料庫，而安徽省重會推行語音通話度自動查出通緝犯嘅聲紋。
底線將殺一般只會喺低水平嘅對局入邊會發生，因為初學者經常會留意唔到佢即將被人將死。喺高層次嘅對局入邊，好少會真係被人底線將死，但係棋手需要防範呢種將殺嘅可能性，有可能因而暴露弱點，或者被對手用戰術攻擊。
底線將殺可以用自己嘅城堡或者皇后守住底線嚟防範，但係呢個守衛有可能被對手引離。喺左圖嘅例子入邊，白棋可以行1.Qxc6而黑棋唔可以行1...Rxc6回應，因為如果佢咁行，就會被 2.Rd8+ Rxd8 3.
底線威脅嘅另一個解決方法係將國王前邊嘅其中一隻兵推前一步，通常係g兵或者h兵，去留一條逃生路線畀國王。左圖如果係輸到黑棋行嘅話，佢可以行 1...g6，將g兵推前一步，容許國王稍後行去g7逃走，解除底線威脅。
雖然推前國王前邊嘅兵可以解決底線威脅，但係亦都會造成國翼嘅弱點，喺一啲情況棋手甚至可以用主教嚟換走h3嘅兵，嚟打開g行，準備攻擊國王。不過另一方面，亦都有一啲開局，喺有任何底線嘅威脅之前，啲兵已經郁咗，例如h4去攻擊喺g5嘅主教，或者係 fianchetto。
José Raúl Capablanca 嘅一場名局就係用咗底線將殺嘅一個變體，嗰場係1914年莫斯科嘅友誼賽，Capablanca行黑棋，對手係 Ossip Bernstein，右圖係白棋行咗第29步之後嘅局面，雙方都有一城堡一皇后，而且都有被底線將死嘅威脅。
全國高等學校欖球大會，日本欖球大賽之一，隊際賽，為男子而設，全部都係高等學校學生，來自日本全國四十七縣，另有四隊，北海道一隊，東京一隊，以及大阪兩隊。賽事起自一九一七年，喺西曆年年十二月尾到一月頭，場地定喺大阪府東大阪市花園欖球場。
佢22歲參加徐壽輝領導嘅天完紅巾軍，做統軍元帥。奉命領兵西征，由巫峽入蜀，佔領重慶。派兵四出討伐，徹底擊敗川入面元朝嘅政府軍，平定川蜀。1360年佢上頭徐壽輝死咗，跟住嗰年七月，明玉珍自己就嚮重慶自立做隴蜀王。
1905年加入過中國同盟會開始投入民主革命，重幫過孫文、廖仲愷做嘢。第一次國共合作期間堅持過三大政策同推行婦女運動。孫文同廖仲愷過身後，亦繼續為校園做民主奮鬥。抗日戰爭同國共內戰期間都做過有建設性嘅貢獻。
楊尚友喺毛里裘斯嘅華人家庭出世身，7歲去香港讀書，喺1986年到1992年就讀香港法國國際學校，之後喺1996年喺漢基國際學校度畢業。佢細個志願做廚師，15歲返毛里裘斯一間酒店餐館學廚，由洗碗切菜做起，之後瑞士洛桑酒店管理學院收咗佢，接受廚師訓練，重去過瑞士日內瓦同法國巴黎嘅餐廳打工。
蒙氏家廟三間三進，左右青雲巷，紅砂岩基，祠堂入邊供奉有宋元先代遺像。正門喺水松基，原先有一牌坊，門前官道通龍溪、小港，頭門對聯「雲山秀積千峯真是滿門參芴 門臨溪水顯分萬派無非一脈淵源」。中堂同後堂都係硬山頂，灰塑博古脊。
1940年代，家廟畀石溪惡爺「高佬英」拆清建材，後嚟族人帶住軍隊去講數。1947年，蒙氏族人賣咗小北間舖頭，集資起返祠堂。1949年重光。廣州解放嗰時響處駐軍，後嚟做咗土改辦公隊部。之後做過托兒所、學校、海珠區教育局倉庫。
全國人民代表大會常務委員會喺2007年12月29號嘅第十屆全國人大常委會第31次會議入面，通過咗《全國人民代表大會常務委員會關於香港特別行政區2012年行政長官同埋立法會產生辦法同埋有關普選問題嘅決定》，宣布香港唔早過2017年可能普選香港特區行政長官、唔早過2020年可能普選全部立法會議員。
劉謙之係東晉義熙年間始興國嘅丞相。當時有奸人徐道期攻陷當時嘅廣州，之後又攻打始興國。劉謙之於是領兵迎戰，大破徐道期，而且乘勝南追，於是乎收復返廣州。消息報到京師之後，劉謙之被陞做振威將軍、廣州刺史。劉謙之官做到太中大夫，著有《晉紀》二十卷。
吳亦凡1990年11月6號喺廣東省廣州市出世，嗰時佢唔叫「吳亦凡」，而係叫「李嘉恆」。而佢出世嗰陣有加拿大嘅身份響度。喺佢10歲嗰陣就跟住佢阿媽一齊去咗加拿大度住。雖然喺15歲時返到中國喺廣州市第七中學嗰度讀咗書，但係讀咗無耐就做咗籃球隊嘅隊長贏咗第一屆少年NBA中國賽嘅冠軍。
喺2007年10月14號，吳亦凡喺英屬哥倫比亞州嘅溫哥華舉辦嘅SM Global Audition加拿大賽區嘅選拔賽入面通過做，之後就同SM娛樂公司簽咗約，之後正式開始佢唱歌嘅生涯。而佢喺2011年嘅女子創造巡迴賽先至以一個錄像形式出現。
喺2014年5月15號，SM娛樂組織收到佢發嚟嘅律師信，就話要退出EXO。可能係佢同EXO兩邊簽嘅合同係冇用嘅而同樣嘅問題重出喺Super Junior樂隊嘅韓庚呢位。之後呢位選手一直就冇喺EXO入面再出現過啦。
共匪，亦叫赤匪，係對共產黨嘅蔑稱。官方首先喺1927年由中華民國國民政府開始用。1949年後中華民國政府退守臺灣之後，呢個詞用得特別多，直到1983年總統蔣經國喺總統文告頭一次改用「中共」而唔係「共匪」去稱呼北平政權，「共匪」呢個詞先至開始逐漸少人用。
所以，你哋要明白呢個撒種比喻嘅意思，凡聽天國嘅道理但係唔明白嘅人正如撒喺路邊嘅種，惡者來到，將撒喺佢心裏面嘅道理奪去。嗰啲撒喺石地上面嘅種係指人聽咗道理，即時樂意接受，不過扎根唔深，唔能夠維持好耐，一旦為道理而遭遇困難或迫害，即時放棄。
又有啲人好似撒喺荊棘裏面嘅，佢哋聽咗信息之後，生活嘅憂慮、財富嘅誘惑，同其他各種慾望入來窒息信息嘅生機，唔能夠結出果實。但係有啲人好似撒喺好泥土嘅，佢哋聽見信息，領受咗，又結出果實，收成有收成有三十倍嘅，六十倍嘅，一百倍嘅。
喺耶穌所講比喻嘅裏面，只有呢個比喻係耶穌解釋得最詳細嘅，甚至好多比較細微嘅要點亦都加以解釋。呢個比喻有兩種唔同深度嘅重點。上帝嘅道喺人心中所產生幾種唔同嘅結果，道嘅種子只有一種，心田卻有四種。生命嘅種子雖然係一樣，不過人嘅心卻有四種。
太子世界貿易中心係馬來西亞吉隆坡一座會議及展覽中心。呢座建築有傳統習俗同悠久嘅歷史，設有現代風格嘅各種大廳、會議室同開放空間。佢係馬來西亞舉辦本地同國際會議、音樂會、婚禮、演講、展覽以及其他重要活動嘅場地。
2012年12月14號晏晝五點幾，杏花新村九樓走廊懷疑有女子企圖跳樓自殺，懷疑三十幾歲嘅女人同老公因為家庭問題嘈咬，女事主情緒激動，離開單位到走廊位置企圖跳樓自殺。老公立即報警求助，治安警同消防員接報到場，最後女子由治安警同消防員勸返入屋，仍拒絕送院，交畀社工跟進。
2017年1月21號朝早九點幾，杏花新村有大廈清潔工人響十七樓清潔嗰時，唔小心整跌鬆咗嘅成兩坏嘅晾衫鋼通，碇中響五樓平台做緊嘢、負責大廈清潔工作嘅六十幾歲姓何住戶，女清潔工嘅胸部，好彩冇碇中個頭，傷者感到痛楚，自己返住所護理，大廈管理公司嘅女管理員知道件事之後，幫佢打三條九同叫白車。
1999年12月20號，中華人民共和國接收澳門主權，成立澳門特別行政區，中央人民政府送咗「盛世蓮花」嘅雕塑，分別係大細各一件畀澳門，寓意澳門繼續繁榮昌盛。同1997年香港回歸嗰時送畀香港特別行政區嘅「洋紫荊」花寓意一樣。
佢曾經喺1952～1954年間以組織成員嘅身份喺蘇彝士運河附近嘅塞浦路斯同利比亞地區服過役兼做過中尉。1954年以合眾國際社局長嘅身份移民到加拿大，之後先後喺亞伯達塔省莫林維爾高中同渥太華大學教過書，2006年被提名做國際天文聯會終身會員候選人。
澳洲商學院院長議會係一個由澳洲各間商學院組成嘅組織，總部位於新南威爾士大學，而家有39個院校成員，由David Grant做主席。佢哋成立嘅目的係為咗推進澳洲各間商學院嘅發展，同埋代表各間商學院發聲。
佢哋現時亦推出咗澳洲商學院院長議會期刊名單，將唔同商科期刊分做4等。呢套標準，除咗澳洲會採納之外，亦有一啲印度、巴基斯坦院校同埋媒體會引用。有部分巴基斯坦媒體觀點認為，佢哋當地有唔少掠奪性學術期刊，令當地學者被騙，相比之下，澳洲商學院院長議會嘅標準就有一定參考價值。
指交係用手指插入女人嘅陰蒂、陰戶、陰道或肛門令佢產生性刺激，呢個動作亦可以用喺男人身上，即係將手指插入男人個屎眼。呢個動作可以用喺兩個人之間嘅性撫摸或者其他性愛動作嘅部分，亦可以自己同自己做，算手淫嘅一種。
機務段氹氹緙俾鐵路圍住，西邊隔籬係廣州機務段，南邊係王聖堂，東邊係瑤台。廣州機務段西邊條西灣路兩邊，而今成片起咗嘅樓盤，從東南角開始逆時針噉數，包括「越秀·財富天下」、「富力·唐寧花園」、「富力·唐寧公館」、「嶺南灣畔」、「越秀·財富公館」等等，查實呢啲地方以前係廣州水泥廠、廣州鑄管廠、廣州市市政排水公司水泥製品廠。
因為機務段氹氹緙都係鐵路，加上舊陣時鐵路出邊就係水泥廠同城中村，所以交通非常之唔方便。無論去邊一邊，都要過鐵路道口，仲要行好遠，先至出到去大路。一係向西南邊兜過水泥廠先出到去西灣路，一係向東南邊經過王聖堂，或者向東邊經過瑤台先去到廣園西路。
所以舊時，啲人好興搭「殘疾車」或者「饅頭仔」，主要來往機務段同西灣路口或者西村之間，亦有去王聖堂或者瑤台。「殘疾車」實質係三輪摩托車，後排好闊，俾人改裝來車客，通常都會加個雨蓬仔，但係唔會有安全帶，坐嘅人亦唔會有頭盔戴。
「饅頭仔」攞成個後座來車客，拆晒所有嘢，淨系擺啲木凳仔或者膠凳仔，亦係咩安全措施都冇。啲車仲要開得好快。雖然呢啲駁腳服務好牙煙，之但係，成車人一齊先畀幾蚊到十來蚊就有得搭一程，夠晒平夠晒方便，又冇其它交通接駁，所以呢啲車一路都好多人搭。
2019年元旦遊行，係由民間人權陣線喺2019年1月1號發起嘅遊行，遊行以「香港未完蛋，希望在民間」為主題。由銅鑼灣東角道遊行至公民廣場。民陣宣布有5500人參加遊行，比舊年嘅一萬人少咗差唔多一半。差佬話遊行高峰有3200人，比舊年嘅6200人少咗差唔多一半。
另外，由學生動源、香港民族陣綫同香港獨立聯盟等主張香港獨立嘅組織發起嘅元旦遊行，有百幾人參與。遊行隊伍下晝三點喺銅鑼灣東角道同民陣元旦遊行一齊起步，但係下晝4點半抵達灣仔差佬總部後解散，無跟民陣去終點政府總部公民廣場。
香港民族陣綫喺2019年1月1號喺Facebook出文表示組織倉庫被爆門，無人受傷。發言人梁頌恆向《明報》記者表示，組織成員尋日下晝曾經去倉庫，當時無事，至尋晚大約十點幾，業主通知倉庫被爆門，組織成員點算之後，發現損失雙位數字嘅旗幡，音響等比較值錢嘅嘢無唔見。
學生獨立聯盟召集人陳家駒亦喺Facebook表示，今日10點搭九有懷疑黑社會喺佢屋企門外拍門。陳家駒向《明報》記者表示，今朝早佢沖緊涼嗰陣時，有人猛力敲打鐵閘，阿爸畀人嚇親開門，見兩個後生仔帶住口罩話要「收數」。
陳家駒強調，今日幾名支持港獨人士都有被滋擾，相信係有目的，加上對方所戴口罩同滋擾其他獨派人士嘅人一樣，相信對方唔係「點錯相」。佢預計中聯辦有任務要盡量阻止佢哋宣揚理念，中聯辦擔心遊行主題令政權無面。被問到會唔會搵差佬，陳家駒相信對方主要目的係令佢哋搵差佬，令佢哋參加唔到遊行，會先專注遊行，遊行之後會同其他受害人商討點處理。
學生動源召集人鍾翰林亦向《明報》記者表示，佢嗰朝早離開元朗住所嗰時，被3個疑似黑社會監視，因早前佢喺同一地方被黑社會人士襲擊，佢當時即刻影嗰三個人嘅樣，不過嗰三個人隨即將佢迫向牆角，要求佢刪除張相，又恐嚇佢唔好喺網上公開。
不過，「保衛香港運動」發起人傅振中喺遊行開始之前講嘢，就醒唔起民主黨立法會議員尹兆堅個名，令全場寂靜，最後佢皺眉睇稿5秒，先喺同伴提醒下讀到個名出嚟，話對方喺議會搞拉布被告普通襲擊罪，「唔好放過佢」。
遊行開始之前，傅振中就強調今次遊行係「依法守法」，唔想同泛民嘈，呼籲支持者和平，又聲稱唔想有衝突，不過根據香港01報道，有途經市民笑班親中共人士「收咗幾多錢啊？」嘅時候，就有親中共人士鬧「收你老母」。
喺民陣遊行隊伍出發之前，大約3名中年大媽大叔拎住中華人民共和國國旗、「中國我愛您」同反港獨等標語到起點「踩場」，高呼「中國共產黨萬歲」等。「愛護香港力量」發言人李嘉嘉向岑子杰話要加入遊行，岑要求李指出認同民陣邊啲主張，並要求李一齊叫口號「鄭若驊下台」、「徹查梁振英UGL」，李未有回應，兩人對話兩分鐘後，李就離開。
遊行喺終點公民廣場舉行集會，行政署之前向民陣表明，唔可以喺公民廣場進行鼓吹港獨活動。喺上次十一遊行因為舉「香港唔獨 實變大陸」標語一度被阻進入公民廣場嘅梁伯，今次舉「只有兩國 才有兩制」標語，梁伯話公民廣場唔係政府物業，「全部錢都係納稅人嘅，連林鄭食嘅著嘅，都係我哋香港巿民嘅！
物乜嘢業啫？」梁伯又指港獨係香港人可以表達嘅意見之一，「政府點解唔可以唔畀人入呢？」梁伯其後嘗試進入公民廣場，但大批保安上前阻止，其他遊行人士上前支援，其間一度發生混亂。之後梁伯喺遊行人士嘅護送下成功進入公民廣場並喺台上發言，指中國共產黨係人類歷史上最邪惡嘅政權，一國兩制係大話，共產黨靠大話同暴力維持統治，香港獨立無罪，要替天行道，香港獨立係合情合理合法，殖民地自決公投獨立係天公地道，係天理，香港人爭取獨立理直氣壯，台下有人以「打倒共產黨」回應。
民權觀察注意到當日差佬用攝錄機長時間錄影一啲拎住英國旗同港英旗嘅示威者。根據觀察員記錄，差佬喺當日下晝兩點半已經喺銅鑼灣東角道攝錄一啲拎住英國旗同港英旗嘅示威者。喺遊行隊伍出發嗰時，差佬安排攝錄小隊喺遊行期間跟住拎緊英國旗同港英旗嘅示威者，影住佢哋參與遊行時嘅行為同言論，直至示威者喺大約下晝四點搭四到達政府總部東翼外嘅行人路，差唔多影咗佢哋兩個鐘。
而喺個別路段，差佬更安排咗兩隊攝錄小隊攝錄佢哋。根據觀察員嘅觀察同記錄，佢哋參與遊行都好和平，佢哋嗌嘅口號係「中國嚴重違反中英聯合聲明，將香港還畀英國」，佢哋喺參與遊行嘅過程無任何鼓吹暴力嘅言論或行為。
民權觀察認為差佬針對某一班人進行長時間嘅攝錄，做法明顯唔係為咗檢討差佬對活動安排嘅目的，而係搜集證據。並質疑如果差佬認為有人喺遊行犯法而以攝錄方式搜集證據，點解無即時以行動制止差佬認為非法嘅行為同拉示威者？
季夏之月，招搖指未，昏心中，旦奎中，其位中央，其日戊己，盛德在土，其蟲嬴，其音宮，律中百鍾，其數五，其味甘，其臭香，其祀中霤，祭先心。涼風始至，蟋蟀居奧，鷹乃學習，腐草化為蚈。天子衣黃衣，乘黃騮，服黃玉，建黃旗。
綠藻植物門係植物嘅一門，包含約莫8000幾個物種，大部份都係水生嘅光合真覈生物。同陸地上面生嘅植物一樣，綠藻都有葉綠素 ，而且將能源轉化做澱粉收埋落佢嘅色素體入面。綠藻門同車軸藻門相關，佢哋夾埋就叫「綠色植物」。
民國時呢度屬陳寶鄉，1952年成立店子街公所，1956年5月改成店子街街道，1960年4月併入鬥鷄公社，稱爲店子街分社。遞年1961年恢復街道，1967年改名叫立新路街道，不過遞年嘅1968年10月併入上馬營街道，直到1980年11月先再恢復建置。
佢係父母拉女，四歲半已經死咗阿媽，最初想入修院嗰陣因為年紀太細，入唔到，之後15歲嗰陣主教特別批准佢提前入，自己改咗會名嬰孩耶穌聖容德蘭修女，1897年喺修院因肺癆病死，死後佢二家姐幫佢出版生前叫佢寫嘅回憶錄。
台17甲線嘅起點喺台南市安南區同安定區區界嘅國道八號台南端，其中起點至台江大道之間嘅車道屬於雙向二快車道二側車道一慢車道，路名叫安吉路。自起點開始往南方行進，至公學路口時同市道178號交匯，喺台江大道路口時同台17乙線交匯，而呢度亦係台17乙線嘅終點。
進入北區後，路名叫文賢路，往南行進後，喺成功路同文賢路口處接成功路，喺金華路同成功路口處接金華路，並進入中西區。公路行進至府前路口時同市道182號交會，而呢度亦係市道182號嘅起點，然後通過永華路口後進入南區。
《希魔撞正殺人狂》係部2009年美國戰爭電影，由鬼才導演昆頓·塔倫天奴執導，故事背景設定喺二次強戰世界時期，俾納粹德國佔領嘅法國，當時有一班美籍猶太特種部隊，專門刺殺納粹軍人以散佈恐懼，後來計劃刺殺納粹領導人。
套片係第62屆康城電影節嘅正式競賽電影，雖然最後失落金棕櫚獎，但片中奧地利演員基斯托夫·華薩嘅演汥得到好評，摘下最佳男演員獎同埋第82屆奧斯卡金像獎最佳男配角。同時，得到提名第82屆奧斯卡金像獎嘅最佳電影。
荷亨佐倫家族名係跟據家族祖居荷亨佐倫城堡嚟命名。荷亨佐倫城堡響1000年起好，不過原先嘅城堡後嚟畀人整壞咗，跟住由普魯士國王腓特烈·威廉四世響1819年決定重新起過。依家嘅荷亨佐倫城堡係響1850年至1867年期間起好，由建築家Von Prittwitz同Stuler改建而成。
啲人普遍譯「霍亨索倫家族」，但呢個名其實係嚟自唔正確嘅德文發音。響由周全翻譯嘅《不含傳說的普魯士》呢本書入面，認為「Hohenzollern」應該要譯「霍恩佐倫」。香港華字日報就譯「荷軒蘇蘭族」。亦有人譯「荷亨佐倫家族」。
荷亨佐倫家族11世紀左右喺德意志嘅舒華賓地區發跡，家族個名來自佢等嘅根據地荷亨佐倫城堡 。後來家族分裂成信奉天主教嘅舒華賓分支同信奉新教嘅法蘭克分支，其中舒華賓分支統治家族嘅祖地直到1849年，法蘭克分支後來先後成為勃蘭登堡選帝侯國、普魯士公國、普魯士王國、德意志帝國同羅馬尼亞王國嘅皇室。
荷亨佐倫家族嘅兩個分支今日都重喺道，其中舒華賓分支認卡爾·腓特烈·荷亨佐倫親王做族長，而法蘭克分支就認普魯士王子基奧格·腓特烈做族長。另外仲有羅馬尼亞分支，不過羅馬尼亞前國王米海一世響2011年話要脫離荷亨佐倫家族，並且唔承認荷亨佐倫家族一直以嚟奉行嘅薩利克法，宣佈由大女瑪嘉塔公主做族長。
伊尹，叫伊，尹係官名或者字號，而佢有個名叫摯，又叫阿衡，係中國遠古時，商國開朝要人，以輔助成湯滅夏同太甲改過而聞名。因為年代久遠，伊尹記載互相矛盾，有好重傳說意味。伊尹個名，見於佢死後，商代遺物甲骨文所示，伊尹為商人所祭。
佢出世有個傳說，伊查實係伊水咁解，係條河名。而伊老頭老母就住響呢帶。響伊老母陀住伊嗰陣，就發夢，有靈話過佢知，太陽好快會發洪水，佢一定要向東行。到朝早，佢望住太陽，睇到同夢境一樣，就警告隔籬鄰舍。然後佢就走，行咗十里，望返轉頭，成個城浸晒，而佢就突然變咗樖桑。
孟子認為，伊係莘地農人，係有能之人，學堯舜之原則，藏響民間．唔受官位。佢準備好跟堯舜嘅原則人。湯知道伊有智慧，有能力，就叫人送好多名貴禮物過伊，請佢過去商。之不過，請咗兩次，伊就係唔肯去。到第三次，伊感到湯係好有誠意，認為佢可以幫湯做到堯舜咁受民愛戴，就跟咗湯。
湯死，後個帝位承繼人都早死，最後輪到子至，即係祭名大甲，《史記》叫太甲來繼位。之但係子至唔係好掂，伊就放逐佢去桐宮，伊攝政。三年後，子至改過返來。伊尹交返權力畀佢。之不過，《竹書紀年》就有唔同講法，話伊係自立為帝，子至返來殺伊。
作者格朗寧原本冇打算作《阿森一族》，嗰陣時佢打算向布魯克斯展示佢嘅另一套動畫短片Life in Hell，但將佢嘅作品做成咗動畫之後會失去咗對作品嘅擁有權，佢知道之後構思咗另一個故仔，就喺布魯克斯嘅辦公室嘅走廊上草草咁畫咗出來。
《阿森一族》喺1987年4月19號頭一次亮相，嗰陣時係作為動畫短片喺The Tracey Ullman Show播。片名係'Good Night'。嗰時嘅《阿森一族》被畫得好亂，因為格朗寧就係交份草稿，佢以為工作人員會擦走多餘嘅線條，但係工作人員只係照住原樣畫咗動畫。
到咗1989年，《阿森一族》被製成一個半個鐘頭嘅電視節目，喺霍士廣播公司播，嗰時霍士啱啱成立，格朗寧收到一份契約條款，要佢確保電視台唔再干預創作嘅過程，並將呢個申請明顯咁顯示喺節目裏面。格朗寧作咗以下聲明，佢話，佢作呢個動畫嘅目的喺「要提供畀觀眾另一個選擇，有別於主流電視台嘅垃圾節目」。
《阿森一族》成為咗霍士廣播公司第一個「季度最高評分嘅30個電視節目」之一。獲得成功之後，霍士廣播公司擺到佢同全國廣播公司嘅The Cosby Show同時間播出，一較高下，但輸咗。另外，烏爾曼又起訴電視台，因為佢覺得《阿森一族》嗰陣喺佢嘅節目度播出來，而家先會獲得咁嘅成功，所以佢要求分一杯羹。
《阿森一族》由一開始就受到爭議，故事人物巴特阿森係個反叛嘅細路，成日惹事生非但係又唔受懲罰。所以一班家長組織同埋保守人士就覺得巴特為細路樹立一個壞榜樣。第41任美國總統老布殊話︰「我哋希望美國嘅家庭強而有力，希望佢哋更似沃爾頓而唔係阿森一族。
荷馬阿森係Springfield核能工廠嘅安全檢查員，總體來講係一個善意嘅小丑。美枝阿森以前係一個好有深度嘅女人，但係慢慢適應咗主婦生活嘅模式。巴特阿森係阿森家嘅大仔，成日惹麻煩，麗莎阿森曾經話佢係「無法無天年輕人嘅一個惡作劇」，巴特認為自己係反叛者。
匯聚視帝影后級實力派演員，活演一個以公共屋邨做背景、橫跨近30年嘅故事。見證小人物憑住堅靭、拼搏、永不放棄嘅獅子山下精神，歷盡大雨狂風，建立一個安穩嘅家。同一天空下，廣廈萬戶人家，只要喺健康快樂、安穩嘅家裏面出發，每個人都會踏出充實而燦爛嘅人生，而喺時間嘅洪流裏面，留低每個人嘅足跡，見證百樣人嘅故事。
2012年6月，為咗回應永寧廣場大廈住戶對舒適家居生活嘅渴求，要求加大電錶嘅訴求，房屋局跟進永寧廣場大廈提升電力系統工程，包括新加兩間變壓器房、住宅大堂安裝新總供電箱、修改垃圾房增加新電房同安上升電纜，相關工程費用由行政當局負擔。
2015年2月9號，大廈小業主組成的關注組反映，早響2011年底入伙嗰陣就發現大廈嘅中央石油氣喉有生鏽嘅情況，當時向房屋局反映，局方同相關燃氣供應商都拍心口話條喉保用三十年。然後到2014年9月，燃氣供應商幫大廈做年度檢查，發現中央石油氣喉出現漏氣。
通報房屋局之後，有關方面開挖部分地下睇吓條喉咩事，發現情況比想像中嚴重，好多條喉都生鏽重穿窿，石油氣濃度極高。當局雖然對抽檢證實有即時漏氣危險嘅十幾戶停止供氣，以罐裝石油氣頂住。但係小業主都係覺得冰山一角，其他冇被檢測到問題嘅喉管，如果都有穿窿嘅情況，因為漏氣搞到爆炸，後果不堪設想。
據知道為咗追究邊個有責任，房屋局已經委託第三方全面檢查同化驗永寧經屋嘅中央石油氣喉，最快2015年底有報告。住戶好似坐響啲針到，唔知幾時會出事。而針對漏氣問題，有關當局制訂咗解決方案，響每個單位嘅騎樓安錶箱同埋加新嘅石油氣喉，費用由當局墊支，2月3號亦舉辦咗說明會同業主商討。
會到絕大部分業主都反對相關方案，認為如果加咗新錶箱響騎樓，勢必影響單位裝修，變相縮細可用地方。胡式潮講明，入伙只係三年就發生漏氣問題，源自當局當初對大廈公共設施質量嘅驗收唔掂，責任唔響小業主到，現時就要小業主付出家居空間重裝燃氣系統唔合理，業主已經犧牲得太多。
2017年3月22號晏晝三點幾，中心街永寧廣場大廈第四座五樓發生一單懷疑企圖跳樓事件。據了解，當時一個身穿白衫嘅男人情緒激動企響原本用嚟擺冷氣機機頭嘅位到，消防同治安警接報後立即趕到現場，治安警重封鎖附近一段馬路，而消防員就響目標單位對開嘅地下吹氣墊床，防止呢個男人跌落嚟跌死。
養魚嘅歷史，喺殷商遺蹟發掘嘅甲骨文字有記錄，可以追溯到紀元前1150年前，當初係同養蠶兼營，蠶嘅蛹係唔要嘅，所以做飼料，餵畀鯉魚，做單養。呢個養殖技術作爲產業導入，可能係來自春秋戰國時代入仕越王勾踐嘅政治家范蠡，佢著有《養魚經》，係世界最古老嘅有關魚類養殖嘅著書。
養觀賞魚嘅趣味亦自古時就有，比如金魚一開始就養喺中國宋朝嘅宮廷，之後喺民衆中普遍流行。啲西方國家亦研究、飼育各類淡水觀賞魚，如神仙魚、五彩神仙魚）、各類屬鮭脂鯉科嘅魚等等。之後呢啲品種嘅魚流入各國，喺人造環境中飼育發展，成功以繁殖形式生產。
而家水族館養嘅各類觀賞魚基本都唔係出處自一國，而係大多來自地球各處，透過入口渠道傳開。比如暹羅鬥魚源自泰國，七彩神仙魚嘅原鄉係喺南美啲淡水河，又或者各類龍魚，如金龍魚產自東南亞，銀龍魚產自巴西嘅雨林區域嘅河，而金魚產自中國，有啲金魚如長尾金魚、凸眼金魚都係經過人工篩選而畀人培育造出。
因爲呢個禁令，民衆要搵替代鯉魚嘅食用魚，注意到青鯇、鯇魚、大頭魚、白鰱。摸熟咗佢哋嘅特性後，培育單養嘅鯉魚，應用啲祕訣去改良，確立咗合理嘅方法，喺同一環境中同時飼育呢四種淡水魚。改良過之後，呢啲養魚技術廣泛流傳到各地，作爲取代鯉魚嘅食用魚，上述四種魚畀各階層接受。
由於觀賞魚喺好多國家普遍流行，幾多家庭會養觀賞魚來裝飾。由於噉，形成咗各類養殖場來生產觀賞魚，之外仲有幾多養魚俱樂部成立，啲俱樂部嘅成員都係啲好鍾意養魚嘅人，佢哋睇呢啲係人生中嘅清雅樂趣，加入俱樂部，可以交換見識，又可以買賣或者交換啲貴價魚。
環論係抽象代數入面嘅其中一個研究分支，主要研究環呢個代數結構，環係一種類似整數嘅結構，有加法同乘法，而且符合交換律、結合律同分配律等等嘅性質。環論研究環嘅結構，環嘅表示論，一啲特別類型嘅環，同埋一啲特別嘅性質，例如同調性質同埋多項式恆等式等。
數學家對交換環嘅認識比非交換環深好多。代數幾何同埋代數數論提供咗好多交換環嘅例子，大大咁刺激同推進咗交換環理論嘅發展，呢個領域依家叫做交換代數，成爲咗現代數學好重要嘅一部分。因爲呢三個領域嘅關係太緊密，有時好難區分某個定理究竟喺屬於呢三個領域之中嘅邊個，噉嘅區分亦都係無意義嘅。
例如Hillbert's Nullstellensatz，係代數幾何入面嘅基礎定理，但係個定理嘅論述同埋證明都係用交換幾何嘅。又例如費馬最後定理，佢嘅論述係好簡單嘅初等數論，但係證明就大量牽涉到代數幾何同埋代數數論喇。
非交換環就唔同喇，因爲會有好多奇怪嘅現象發生，雖然佢係一個獨立嘅理論，但係近年嘅研究趨勢係將佢擺埋係交換環隔籬平行發展，用幾何嘅思維去諗，當個環係某個奇怪空間嘅函數環，呢個趨勢係喺1980年代開始，發展出非交換幾何，同埋發現量子羣。
胡勝正係臺灣經濟學者同政治人，喺臺灣宜蘭縣出世。佢主要嘅學術專長涵蓋總體經濟學、公共經濟學、經濟成長理論等方面，為中央研究院院士。曾任中華民國行政院經濟建設委員會主任委員，行政院金融監督管理委員會主任委員、財團法人中華經濟研究院董事長。
1996年，臺灣首次舉行總統大選全民直接選舉，爆發台灣海峽飛彈危機，佢從美國束裝返臺，出任中央研究院經濟學研究所研究員兼所長，喺中央研究院服務時獲得人文組評鑑第一名，到2001年卸任。返回台灣後曾受邀參與規劃國民年金制度。
喺2015年2月27號深夜，一名未知身份嘅男人就喺莫斯科嘅街頭向南初夫開咗最少7至8槍而死。根據同俄羅斯調查委員會有關嘅人話嗰個死咗嘅人係「波利斯·南初夫」，而家佢將呢單嘢介入咗刑事調查。重未透露過任何案發細節，直到2015年3月7號先至將殺咗南初夫嘅兩位嫌疑人捉咗。
大隻佬係一套喺2003年出嘅香港電影，由劉德華、張栢芝、張兆輝主演，杜琪峰、韋家輝導演。 呢部片係繼《老鼠愛上貓》之後，劉德華同張栢芝再一次喺銀幕合作。故事中心思想係一種哲學亦係一個心理過程，對於因果由抗拒、企圖改變到接受嘅過程。
呢部片榮獲第23屆香港電影金像獎十三項提名，更攞到最佳電影獎、最佳編劇獎、最佳男主角獎，同埋第十屆香港電影評論學會大獎最佳男女主角獎。香港票房收2633萬港元，排喺香港年度華語片第三位。呢套片亦代表香港角逐2004年奥斯卡最佳外語片。
太極拳係太極門對其主要拳法嘅總稱呼，屬內家武學。太極拳呢個名幾時開始有已難考正，傳聞係由宋元時代太極張三丰創造，但係現代太極門五大派叫渠為太極拳，卻係由武家太極拳始創人武禹襄開始。武禹襄兄長武澄清於舞陽鹽店得到王宗岳所著嘅《太極拳論》。
太極拳係道家武學，行拳嗰陣講究鬆沉圓活，內外一體，周身動靜純以意行。基本戰術同《莊子‧說劍》中所言嘅道門劍學戰術一樣，係「示之以虛，開之以利，後之以發，先之以至 」。先明察敵方嘅勁氣，透過唔同心法令敵人勁氣落空又或將之引乜，使敵人因為身法進入敗勢而難以再有效控制自身勁氣身法，直至其虛實畢露，即刻擊其虛處 。
楊、吳、武、孫四家太極門嘅人多持此說。呢個學說認為太極拳於明末清初由傳人山右王宗岳傳畀蔣發 。而陳家溝炮捶陳家嘅陳長興畀蔣發打敗之後，拜渠為師 。陳長興學成太極拳之後，嚮陳家溝教過少數弟子，但係陳家族人認為渠拜外族人為師，所以禁止渠再嚮陳家溝教拳。
自此，陳家溝中只有陳長興同渠少數嘅弟子識得此拳 。直至陳長興弟子楊露襌以太極拳威震京城嘅消息傳到陳家溝之後，族人意識到此拳嘅利害，先至找陳長興教太極拳。但係陳長興當時年紀已老，好難再教渠地全套太極拳，所以只好將太極拳心法招式儘量容入陳家炮捶之中。
呢個學說係由趙堡太極門一系所持。同《蔣發傳陳長興說》一樣，相信太極拳不知始於何人,武當道人張三丰善於此技。後來由山右王宗岳傳畀蔣發，而蔣發學此拳七年後，返去趙堡鎮，成為趙堡太極門第一代傳人。後來陳家溝陳家第十五世祖，陳家拳小架傳人，太學士陳清萍搬去趙堡鎭，並拜張彥為師，成為趙堡太極門第七代傳人。
慕德皇后地，又譯毛德皇后地，係南極洲一個區，喺西經20度到東經45度之間，約莫270萬平方公里大。呢笪地方由挪威探險家阿蒙森發現，用挪威皇后慕德皇后做地名。挪威話有主權管呢度，但畀《南極條約》凍結咗。
根據文獻記載，石申係戰國時期魏國一個天官－即係負責觀測天象，為國家大事提供決策建議嘅人。佢用幾十年時間寫咗本書叫《天文》，記載星辰嘅位置同運行規律。佢記錄咗八百幾粒恆星，又測算咗二十八宿距星同百幾粒恆星嘅赤道座標。
鮑信畀大將軍何進封做騎都尉，派佢返本郡募兵。當時何進作爲外戚做緊漢少帝嘅輔政。鮑信喺令下募得超過一千人，不過等佢帶啲人返到成皋時，何進已經畀宦官殺害。鮑信到咗京都洛陽，董卓亦喺呢時到達。佢知董卓必定作亂，勸袁紹攻打董卓，不過袁紹驚咗董卓唔敢發動。
董卓操縱朝廷，廢少帝立獻帝。鮑信於是引軍返鄉下，集合力量抗擊。佢厚待將士，喺屋企無乜剩餘，啲人士因爲呢樣歸服佢。佢返鄉收得兩萬人、700騎兵、超過五千具輜重。190年，董卓討伐戰爆發，曹操喺己吾開始起兵，鮑信同佢細佬鮑韜投兵響應曹操。
鮑信同各人推尊曹操代替劉岱做兗州牧。曹操睇黃巾軍贏得咁多會生驕，想派奇兵誘佢哋出來，喺壽張打過。首先曹操同鮑信一齊行出戰地，之後步兵未到，又突然遇到黃巾軍，於是接戰。鮑信決心殊死交戰，來救曹操。結果黃巾軍嘅包圍被破，曹操因此脫出得，但鮑信陷喺陣度戰死。
綫路由喺芳村隧道口嘅白鵝潭站引出，向南沿花地大道行到沖口村，下穿西塱車輛段庫房後到達西塱站，出站後向東南下穿花地大道南同廣鋼地塊，設置東沙工業園站後，沿東新高速擦過南浦島，設置西三站，之後喺鱷魚公園附近轉向西南，喺陳頭崗停車場旁邊設置陳頭崗站之後，喺石壁村北轉向東南，沿石浦大道行到廣州南站，再轉向東行上興業大道，一路去到鐘村再轉向東南，沿市廣路行進，喺金山大道口以南設置祈福站，去到市橋客運站度轉向東，沿東環路行落去，喺番禺廣場以北轉向南，同18號綫並軌，之後到達喺廣場東路下邊嘅番禺廣場站。
直到2008年，喺當年嘅兩個遠期綫網建設方案入邊，嗰時嘅20號綫接過咗呢段兼向兩邊延長，由滘口出發，順住芳村大道同東新高速向廣州南站行，再沿興業大道同市廣路去到市橋，最後行經規劃嘅廣州新城去到清流。呢條綫係遠期綫路，主要嘅功能係支持廣州新城嘅發展。
2010年，當年嘅2011~2015建設規劃入邊取消咗原嚟嘅20號綫，等白鵝潭快綫接過咗呢段，由廣州南站去到西塱，再去到石圍塘。白鵝潭快綫全長14km，建設定位係加強廣州南站同白鵝潭商務區嘅聯繫、支持白鵝潭商務區發展，計劃同城際軌道統籌考慮。
後嚟白鵝潭快綫又短暫取消過，不過冇耐之後，2012年嘅綫網遠期規劃正式提出咗同依家相近嘅18號綫。嗰時18號綫由廣州南站開始向東行，經過祈福新邨後轉向南，再經過番禺廣場後入南沙區。中間經過東涌、蕉門同橫瀝，最後到廣州南沙自貿區明珠灣起步區南邊嘅萬頃沙。
2014年，22號綫正式出現。嗰時嘅22號綫由客村站出發，向東南斜穿出海珠區後沿南沙港快速行落去，終點喺萬頃沙。後嚟綫路又作出咗較大嘅調整，起點由客村換咗去廣州東站，而路徑就由行南沙港快速同京港澳高速調整為行經廣園路、馬場、琶洲西區、華南快速、番禺大道同欖核、大崗，同時18號綫南沙段亦改成行S111省道，同22號綫共綫運營。